Μια φήμη που διακινήθηκε ευρέως μέσα στον καταυλισμό των αιτούντων άσυλο στη Μόρια έβγαλε χθες το βράδυ στο δρόμο εκατοντάδες ανθρώπους που μέσα σε καταιγίδα πορεύθηκαν προς το λιμάνι της Μυτιλήνης. Η φήμη που άγνωστο πώς διαδόθηκε έλεγε ότι «άνοιξαν τα σύνορα και στο λιμάνι της Μυτιλήνης βρίσκεται πλοίο που σας περιμένει για να σας μεταφέρει στο εσωτερικό της Ελλάδας».

Στην περιοχή του Καρά Τεπέ δύναμη της Αστυνομίας έκοψε το δρόμο στους οδοιπόρους και τους οδήγησε πίσω στον καταυλισμό. Ελάχιστοι, λιγότεροι από 50 κατάφεραν να φθάσουν στο λιμάνι της Μυτιλήνης απ' όπου και επέστρεψαν και αυτοί στον καταυλισμό.

Μικρής έκτασης επεισόδια σε καταυλισμό στη Χίο

Επίσης, μικρής έκτασης επεισόδια με συμπλοκές μεταξύ Σύρων και Σομαλών, ξέσπασαν το περασμένο βράδυ στον καταυλισμό της ΒΙ.ΑΛ. στο Χαλκειός της Χίου. Μάλιστα κατά τις συγκρούσεις κάηκαν σκηνές Σύρων.

Ισχυρή δύναμη της Αστυνομίας παρέμεινε όλη τη νύχτα στον καταυλισμό για να αποτρέψει γενίκευση των συγκρούσεων.

Πηγή: ΑΠΕ-ΜΠΕ